钦定古今图书集成/明伦汇编/交谊典/第057卷 > 《饮酒杂诗四首》袁桷
## 钦定古今图书集成/明伦汇编/交谊典/第057卷 > 《饮酒杂诗四首》袁桷

京师二十载，酒中有深欢。大雨即闭户，朔风尝解鞍。
客至辄笑之，是岂宜居官。振容筮神蓍，鸿飞渐于磐。
百岁苦世短，万锺非我干。所以东方生，吏隐神益完。
阳鸟乘南云，飘飘振奇翮。迫此粱稻谋，居移遂成客。
愧我食京尘。誓墓志未获，双峰十丈松。下有千载魄。
当年待蓬瀛，香芸森宝册，高斋集遗编，朱墨犹手泽，
战兢愧匪承，永念在行役。

弱冠不饮酒，篝灯横玉绳。或云酒中趣，湛湛浮云蒸。
弃书试其言，杲若乌轮升。天根转晴雷，坚城为之倾。
妙言粲琼屑，逸兴追飞鹰。醉乡傥可居，无功乃真朋。
江梅生空林，岁晏美无度。挈身逾朔易，块独此室处。
毡房望朝阳，耿耿不得语。雕笼粲珍禽，怅望秦乡树。
爰居东门止，盛飨非素茹。临风嗅其英，雅志怀故土。